Document ID: 32012R0880

DELEGIRANA UREDBA KOMISIJE (EU) št. 880/2012
z dne 28. junija 2012
o dopolnitvi Uredbe Sveta (ES) št. 1234/2007 glede nadnacionalnega sodelovanja in pogodbenih pogajanj organizacij proizvajalcev v sektorju mleka in mlečnih izdelkov
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT ) (1) ter zlasti člena 126e(1) Uredbe,
ob upoštevanju naslednjega:
(1)
Oddelek IIA poglavja II naslova II dela II Uredbe (ES) št. 1234/2007, ki je bil vstavljen z Uredbo (EU) št. 261/2012 Evropskega parlamenta in Sveta (2), vsebuje pravila o organizacijah proizvajalcev in njihovih združenjih v sektorju mleka in mlečnih izdelkov, zlasti o njihovem priznavanju in pogodbenih pogajanjih. Navedena pravila je treba dopolniti v zvezi s pogoji za priznavanje nadnacionalnih organizacij proizvajalcev in nadnacionalnih združenj priznanih organizacij proizvajalcev, pojasnjevanjem odgovornosti vpletenih držav članic in zagotavljanjem, da so pravila, ki se uporabljajo, pravila države članice, v kateri poteka pomemben del dejavnosti takih organizacij in združenj, pri čemer se spoštuje svoboda ustanavljanja.
(2)
Poleg tega bi bilo treba določiti pravila v zvezi z vzpostavitvijo in pogoji upravne pomoči, ki se nudi v primeru nadnacionalnega sodelovanja. Taka pomoč bi morala vsebovati zlasti prenos informacij, ki bi pristojni državi članici omogočale, da oceni, ali organizacija proizvajalcev oziroma združenje priznanih organizacij proizvajalcev izpolnjuje pogoje priznanja. Take informacije so potrebne, da lahko pristojna država članica ukrepa v primeru neizpolnjevanja pogojev.
(3)
Določiti bi bilo treba dodatna pravila glede izračuna količine surovega mleka, ki je obravnavana v okviru pogajanj med priznanimi organizacijami proizvajalcev in predelovalci ali zbiralci surovega mleka. Pri tem je treba upoštevati, da se proizvodnja mleka sezonsko spreminja, zato bi moral izračun primerjati količino mleka, ki je obravnavana v okviru pogajanj za časovno obdobje dobave, s predvideno količino proizvodnje mleka, ki je reprezentativna za navedeno obdobje, da se oceni izpolnjevanje zgornje meje, opredeljene v členu 126c Uredbe (ES) št. 1234/2007 -
SPREJELA NASLEDNJO UREDBO:
Člen 1
Sedež
1. Nadnacionalna organizacija proizvajalcev vzpostavi sedež v državi članici, v kateri ima veliko število članov ali pomembno količino tržne proizvodnje.
2. Nadnacionalno združenje priznanih organizacij proizvajalcev (v nadaljnjem besedilu: „nadnacionalno združenje“) vzpostavi sedež v državi članici, v kateri ima veliko število organizacij članic ali pomembno količino tržne proizvodnje.
Člen 2
Odgovornosti držav članic
1. Država članica, v kateri je vzpostavljen sedež nadnacionalne organizacije proizvajalcev ali nadnacionalnega združenja je odgovorna za:
(a)
priznavanje nadnacionalne organizacije proizvajalcev ali nadnacionalnega združenja v skladu s členom 126a Uredbe (ES) št. 1234/2007 in izvajanjem nalog iz člena 126a(4) navedene uredbe;
(b)
vzpostavitev potrebnega upravnega sodelovanja z drugimi državami članicami, v katerih se nahajajo člani ali organizacije članice, v zvezi s preverjanjem izpolnjevanja pogojev priznanja iz člena 126a Uredbe (ES) št. 1234/2007;
(c)
na zahtevo drugih držav članic, posredovanje vseh ustreznih informacij in dokumentacije drugim državam članicam, če to zahtevajo druge države članice, v katerih se nahajajo člani ali organizacije članice.
2. Za namene točke (b) odstavka 1 države članice nudijo vso potrebno upravno pomoč državi članici, v kateri je vzpostavljen sedež nadnacionalne organizacije proizvajalcev ali nadnacionalnega združenja, vključno s prenosom ustreznih informacij.
3. Kadar organizacija proizvajalcev ali združenje priznanih organizacij proizvajalcev izvaja pogajanja iz člena 126c Uredbe (ES) št. 1234/2007 v državi članici, v kateri sedež ni vzpostavljen, udeležene države članice nudijo vso potrebno medsebojno upravno pomoč.
Člen 3
Izračun količin surovega mleka za pogajanja
Za namene člena 126c(2)(c) in (3) Uredbe (ES) št. 1234/2007 se pri izračunu zgornje meje pogajanj upoštevata obdobje dobave surovega mleka, ki se obravnava v okviru pogodbenih pogajanj, in sezonska spremenljivost v proizvodnji mleka, kjer je ta sprejemljivost izrazita.
Člen 4
Začetek veljavnosti
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. junija 2012

Labels: 11
17
4
5
6